CELEX: 32018D0748
Language: ro
Date: 2018-05-14 00:00:00
Title: Decizia de punere în aplicare (UE) 2018/748 a Consiliului din 14 mai 2018 privind aplicarea unor măsuri de control în privința noii substanțe psihoactive 1-(4-cianobutil)-N-(2-fenilpropan-2-il)-1H-indazol-3-carboxamidă (CUMYL-4CN-BINACA)

22.5.2018   
            
            
               RO
            
            
               Jurnalul Oficial al Uniunii Europene
            
            
               L 125/10
            
         DECIZIA DE PUNERE ÎN APLICARE (UE) 2018/748 A CONSILIULUI
   din 14 mai 2018
   privind aplicarea unor măsuri de control în privința noii substanțe psihoactive 1-(4-cianobutil)-N-(2-fenilpropan-2-il)-1H-indazol-3-carboxamidă (CUMYL-4CN-BINACA)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive (1), în special articolul 8 alineatul (3),
   având în vedere propunerea Comisiei Europene,
   având în vedere avizul Parlamentului European (2),
   întrucât:
   
               (1)
            
            
               În conformitate cu articolul 6 din Decizia 2005/387/JAI, în cadrul unei sesiuni speciale a Comitetului științific extins al Observatorului European pentru Droguri și Toxicomanie, a fost elaborat un raport de evaluare a riscurilor noii substanțe psihoactive 1-(4-cianobutil)-N-(2-fenilpropan-2-il)-1H-indazol-3-carboxamidă (denumită în continuare „CUMYL-4CN-BINACA”), care a fost transmis Comisiei și Consiliului la 14 noiembrie 2017.
            
         
               (2)
            
            
               CUMYL-4CN-BINACA este un canabinoid sintetic. Acesta are efecte similare cu cele produse de THC, care este responsabil pentru principalele efecte psihoactive ale canabisului, dar CUMYL-4CN-BINACA are un grad sporit de toxicitate care pune viața în pericol. Efectele puternice ale substanței CUMYL-4CN-BINACA, de pe o parte, și faptul că poate reprezenta un conținutul mare sau variabil necunoscut în amestecurile pentru fumat, pe de altă parte, înseamnă prezintă un risc ridicat de otrăvire.
            
         
               (3)
            
            
               Substanța CUMYL-4CN-BINACA este disponibilă în Uniune cel puțin din octombrie 2015 și a fost detectată în unsprezece state membre. Din cauza naturii CUMYL-4CN-BINACA, este probabil ca numărul cazurilor semnalate să fie mai mic decât cel real, întrucât nu se efectuează în mod sistematic verificări pentru detectarea substanței CUMYL-4CN-BINACA. În majoritatea cazurilor, CUMYL-4CN-BINACA a fost confiscată sub formă de pudră sau de material vegetal, dar, chiar dacă într-o măsură mai mică, și sub alte forme fizice, de exemplu, sub formă de tampon. În Uniune au fost efectuate peste 270 de confiscări.
            
         
               (4)
            
            
               Două state membre au raportat 11 decese asociate substanței CUMYL-4CN-BINACA. În cazul a cel puțin cinci decese, CUMYL-4CN-BINACA a fost cauza decesului sau este probabil să fi contribuit la acesta. În plus, două state membre au raportat cinci cazuri de intoxicație acută neletală asociată cu CUMYL-4CN-BINACA. Din cauza naturii CUMYL-4CN-BINACA, atât cazurile de intoxicații neletale, cât și decesele cauzate de CUMYL-4CN-BINACA sunt susceptibile de a fi detectate și raportate într-un număr mai mic decât cel real.
            
         
               (5)
            
            
               Nu există informații cu privire la implicarea grupurilor de criminalitate organizată în producția, distribuția, traficul și furnizarea substanței CUMYL-4CN-BINACA în Uniune. Datele disponibile sugerează că CUMYL-4CN-BINACA este produsă de societăți din industria chimică din China.
            
         
               (6)
            
            
               CUMYL-4CN-BINACA este vândută, în general, în cantități mici, dar și cu ridicata, în magazine specializate (head shops), prezentată ca un așa-numit drog legal, sub formă de amestecuri pentru fumat sau sub formă de pulbere, precum și pe internet, prezentată drept un așa-numit înlocuitor legal al canabisului. De asemenea, este probabil să fie vândută direct pe piața drogurilor ilegale. Deoarece ambalajul unui astfel de produs rareori precizează ingredientele, majoritatea utilizatorilor nu sunt conștienți că utilizează CUMYL-4CN-BINACA sau chiar canabinoizi sintetici în general.
            
         
               (7)
            
            
               CUMYL-4CN-BINACA nu are utilizări recunoscute în domeniul medicinei umane sau veterinare în Uniune și, din câte se pare, nici în altă parte. Nu există indicii că CUMYL-4CN-BINACA poate fi utilizată în alt scop decât ca etalon analitic de referință și în cercetarea științifică.
            
         
               (8)
            
            
               Raportul de evaluare a riscurilor arată că prin continuarea cercetării s-ar putea răspunde la multe dintre întrebările legate de CUMYL-4CN-BINACA care apar ca urmare a lipsei de date cu privire la riscurile la adresa sănătății individuale, a sănătății publice și a societății. Cu toate acestea, dovezile și informațiile disponibile privind riscurile pentru sănătate și societate pe care substanța le implică oferă motive suficiente pentru a aplica măsuri de control în întreaga Uniune în privința CUMYL-4CN-BINACA.
            
         
               (9)
            
            
               CUMYL-4CN-BINACA nu se regăsește pe lista substanțelor controlate în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. CUMYL-4CN-BINACA nu face în prezent obiectul unei evaluări în sistemul Organizației Națiunilor Unite.
            
         
               (10)
            
            
               Întrucât nouă state membre controlează CUMYL-4CN-BINACA în temeiul legislației lor naționale de control al drogurilor, iar cinci state membre controlează CUMYL-4CN-BINACA în temeiul unei legislații diferite, aplicarea unor măsuri de control în întreaga Uniune în privința CUMYL-4CN-BINACA ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar și ar contribui la protecția împotriva eventualelor riscuri generate de disponibilitatea și consumul acestei substanțe.
            
         
               (11)
            
            
               Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin aplicarea unor măsuri de control în întreaga Uniune în privința substanțelor respective. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare în vederea stabilirii unor măsuri de control în întreaga Uniune în privința substanței CUMYL-4CN-BINACA.
            
         
               (12)
            
            
               Danemarcei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (13)
            
            
               Irlandei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (14)
            
            
               Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,
            
         ADOPTĂ PREZENTA DECIZIE:
   Articolul 1
   Noua substanță psihoactivă 1-(4-cianobutil)-N-(2-fenilpropan-2-il)-1H-indazol-3-carboxamidă (CUMYL-4CN-BINACA) face obiectul unor măsuri de control în întreaga Uniune.
   Articolul 2
   Până la 23 mai 2019, statele membre iau măsurile necesare, în conformitate cu dreptul lor intern, pentru a aplica măsuri de control și sancțiuni penale în privința CUMYL-4CN-BINACA, astfel cum se prevede în legislația lor, cu respectarea obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Prezenta decizie se aplică în conformitate cu tratatele.
   
      Adoptată la Bruxelles, 14 mai 2018.
      
         
            Pentru Consiliu
         
         
            Președintele
         
         E. ZAHARIEVA
      
   
   
      (1)  JO L 127, 20.5.2005, p. 32.
   
      (2)  Avizul din 3 mai 2018 (nepublicat încă în Jurnalul Oficial).